NARIADENIE KOMISIE (ES) č. 636/2007
zo 7. júna 2007,
ktorým sa ustanovuje výnimka z prílohy k nariadeniu Rady č. 79/65/EHS, pokiaľ ide o oblasti Rumunska
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 41 ods. 1,
keďže:
(1)
V prílohe k nariadeniu č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1) sa ustanovuje zoznam oblastí v zmysle článku 2 písm. d) uvedeného nariadenia.
(2)
Podľa uvedenej prílohy je Rumunsko rozdelené do ôsmich oblastí. Na základe žiadosti Rumunska na účely nariadenia č. 79/65/EHS by sa Rumunsko malo považovať za jednotnú oblasť počas prvých troch rokov od pristúpenia k Európskej únii s cieľom uľahčiť definovanie realistického plánu výberu.
(3)
Opatrenia stanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných údajov,
PRIJALA TOTO NARIADENIE:
Článok 1
Odchylne od prílohy k nariadeniu č. 79/65/EHS na účely uplatnenia uvedeného nariadenia predstavuje Rumunsko do 31. decembra 2009 jednotnú oblasť.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od účtovného roka 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júna 2007